- Hindi News
- National
- बांसातारखेड़ा में गुंडों ने केंद्राध्यक्ष को धमकी दी, खड़ेरी में तहसीलदार ने भीड़ को खदेड़ा, दो पकड़े
बांसातारखेड़ा में गुंडों ने केंद्राध्यक्ष को धमकी दी, खड़ेरी में तहसीलदार ने भीड़ को खदेड़ा, दो पकड़े
जिले में चल रही बोर्ड परीक्षाओं में खुलेआम नकल चल रही है। कई केंद्रों पर परीक्षा केंद्र में तैनात शिक्षक केंद्राध्यक्ष व शिक्षक ही नकल करा रहे हैं। सोमवार को कक्षा दसवीं के गणित विषय के पेपर में बांसा तारखेड़ा परीक्षा केंद्र में केंद्राध्यक्ष को नकल माफिया की धमकी के चलते एसपी को मोर्चा संभालना पड़ा।
एसपी तिलक सिंह ने सोमवार को स्वयं परीक्षा केंद्र पर पहुंचकर जायजा लिया और फोर्स केंद्र पर तैनात की। वहीं खड़ेरी परीक्षा केंद्र में भीड़ को नियंत्रित करने के लिए बटियागढ़ तहसीलदार ने स्वयं दौड़ लगाकर भीड़ को खदेड़ा और दो युवकों को पकड़कर पुलिस के हवाले कर दिया। वहीं सागर से आई जेडी ऑफिस की टीम ने बटियागढ़ परीक्षा केंद्र का निरीक्षण किया और नकल करते तीन नकल प्रकरण बनाए।
खड़ेरी में परीक्षा केंद्र को घेरे थी भीड़, तहसीलदार ने खदेड़ा: बटियागढ़ ब्लॉक के खड़ेरी परीक्षा केंद्र के चारों ओर नकल कराने वालों की भीड़ जमा था। इसी दौरान तहसीलदार महेश दुबे केंद्र का निरीक्षण करने पहुंचे तो भौचक्के रहे गए। उन्होंने स्वयं ही वाहन से उतरकर सबसे पहले भीड़ को खदेड़ना शुरू किया। खिड़कियों के बाहर कुछ लोग नकल के पर्चे लिए हुए थे तो कुछ लोग गाइडें रखे थे। इसी दौरान तहसीलदार ने खिड़की से केंद्र के अंदर पर्चा डालते हुए दो युवकों को पकड़ लिया और उन्हें अपनी गाड़ी में ले जाकर पुलिस के हवाले कर दिया। इसके बाद उन्होंने फुटेराकलां परीक्षा केंद्र का निरीक्षण किया। तहसीलदार महेश दुबे ने बताया कि खड़ेरी में नकल कराने वालों की भारी भीड़ थे। केंद्राध्यक्ष को सख्त हिदायत दी गई है कि किसी भी हालत में नकल न हो।
जेडी ने किया निरीक्षण, 6 नकल प्रकरण बने: सोमवार को गणित विषय के पेपर में 6 नकल प्रकरण बनाए गए। सागर से आई संयुक्त संचालक की टीम ने बटियागढ़ परीक्षा केंद्र का निरीक्षण किया। उप संयुक्त संचालक अजब सिंह ठाकुर ने बताया कि बटियागढ़ हायर सेकंडरी स्कूल में 3 परीक्षार्थी चैकिंग के दौरान नकल करते पाए गए। जिनके नकल प्रकरण बनाए गए। वहीं दूसरी ओर तेजगढ़ में दो एवं इमलियाघाट परीक्षा केंद्र में 1 नकल प्रकरण बनाय गया।
जमीन पर बैठकर दी परीक्षा, टाट्पट्टी भी नसीब नहीं: जिले के खड़ेरी परीक्षा केंद्र में 500 से अधिक परीक्षार्थी परीक्षा दे रहे हैं। यहां पर तीन केंद्रों का सेंटर बनाया गया है। लेकिन स्कूल के एक भी कक्ष में छात्रों को टाटपट्टी भी नसीब नहीं हो रही है। पूरे छात्र जमीन पर बैठकर ही परीक्षा दे रहे थे। जिससे छात्र परेशान नजर आए। केंद्राध्यक्ष एमएल अहिरवार ने बताया कि स्कूल में कुछ भी व्यवस्थाएं नहीं है। हम क्या करें। प्राचार्य प्रीति व्यास से संपर्क नहीं हो पाया।
गुंडों ने दी केंद्राध्यक्ष को धमकी, फोर्स तैनात
दमोह-सागर मार्ग पर बांसातारखेड़ा अति संवेदनशील परीक्षा केंद्र में परीक्षा के पहले दिन ही नकल माफिया व गुंड़े परीक्षा केंद्र के आसपास सक्रिय रहे और नकल के पर्चे और गाइडें कक्षाओं में पहुंचाने की कोशिश की। लेकिन वहां पदस्थ केंद्राध्यक्ष की सक्रियता के चलते वह नकल नहीं करा पाए। इसके बाद उन्होंने स्कूल के शिक्षकों के माध्यम से केंद्राध्यक्ष एमटी कुरैशी को धमकी दी कि यदि नकल नहीं करने दोगे तो वह कुछ भी कर सकते हैं। इसके बाद केंद्राध्यक्ष ने मामले की शिकायत एसपी से की।
हथना केंद्र में क्लास के अंदर रखा था बोर्ड
सुबह 11 बजे हथना परीक्षा केंद्र का जायजा लिया तो यहां पर परीक्षा केंद्र के अंदर ब्लेक बोर्ड के अलावा हर परीक्षा केंद्र में एक अलग से बोर्ड रखा था। जबकि मंडल ने परीक्षा कक्ष में अन्य कोई बोर्ड न रखने निर्देश दिए हैं। बताया गया है कि परीक्षा केंद्रों में बोर्ड पर ही शिक्षक प्रश्नों के उत्तर लिख देता है। यदि कोई टीम आती है तो तत्काल ही उसे साफ कर दिया जाता है। केंद्राध्यक्ष केपी मिश्रा ने बताया कि बोर्ड तो परीक्षा के पहले से ही क्लासों में लगाए गए हैं। परीक्षा में सही तरीके से चल रही है।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva